KIRJALLINEN KYSYMYS P-3128/98

esittäjä(t): Jaak Vandemeulebroucke (ARE) komissiolle

(9. lokakuuta 1998)

Aihe: Levi Strauss Europe sulkee neljä tehdasta

Levi Strauss Europe ilmoitti toimintojensa uudelleen järjestelyistä Euroopassa. Yritys päätti neljän tehtaan sulkemisesta, jolloin 1461 työntekijää menettää työpaikkansa. Myös 100 hallinnollista työpaikkaa lopetetaan. Levi Strauss Europe ilmoitti noudattavansa yhteisön säädöksiä (asetus 75/129/ETY ja asetus 92/56/ETY ja asetus 94/45/EY) ja kansallista lainsäädäntöä. Sulkemiseen on liityttävä uskottava suunnitelma työntekijöiden kouluttamiseksi.

Euroopan parlamentin 13. heinäkuuta 1995 antaman päätöslauselman yritysten uudelleen sijoittautumisesta 8 ja 9 kohdassa sanotaan seuraavaa:

"8. 'kehottaa komissiota ja jäsenvaltioita vetoamaan yhteisön laajuisiin yrityksiin, etteivät nämä tekisi päätöksiä, joilla on kielteinen vaikutus työllisyyteen, joista ei ole ilmoitettu työntekijöille eikä ennakolta kuultu työntekijöitä ja joihin ei liity uskottavaa uudelleenkoulutussuunnitelmaa edellä mainitun direktiivin 94/45/EY mukaisesti' ja

9. 'Kehottaa komissiota estämään yhteisön ohjelmien kautta myönnettävän avun antamisen yrityksille, jotka eivät noudata edellä 8 kohdassa tarkoitettuja velvoitteita tai jotka käyttävät väärin investointitukia'"

1. Voiko komissio ilmoittaa, mitä yhteisön tukia Levi Strauss Europe on saanut kuluneen kymmenen vuoden aikana?

2. Levi Strauss Europella on tehtaita myös Puolassa, Unkarissa ja Turkissa. Voiko komissio ilmoittaa, mitä tukia yritys sai Keski- ja Itä-Euroopalle tarkoitetuista tukiohjelmista? Voiko komissio antaa vastaavat tiedot myös Turkin osalta?

3. Voiko komissio ilmoittaa, onko se valmis soveltamaan edellä mainitun Euroopan parlamentin päätöslauselman 9 kohtaa, mikäli ammattijärjestöjen kanssa käytävien neuvottelujen aikana osoittautuu, että Levi Strauss Europe ei ole halukas järjestämään laajamittaista uudelleenkoulutusta työntekijöille, joita asia koskee?

4. Voiko komissio lisäksi ilmoittaa, miten se voi perustella mahdollista julkista tukea Levi Strauss Europen tehtaille Itä-Euroopassa ja Turkissa, kun se tuki merkitsee kuoliniskua tehtaille yhteisössä?

Komission jäsenen Pádraig Flynninkomission puolesta antama vastaus

(5. marraskuuta 1998)

1. Komissiolla ei ole tietoa suorasta julkisesta tuesta Levi Strauss Europe -yritykselle viime vuosina. Komissio ei voi kuitenkaan olla varma, etteikö yritys ole hyötynyt yleisistä toimenpiteistä, joita voidaan soveltaa kaikkiin jäsenvaltioiden yrityksiin, tai saanut tukea komission hyväksymistä horisontaalisista tai alueellisista järjestelmistä, joiden puitteissa jäsenvaltioilla on täysi vapaus antaa tukea ilmoittamatta siitä komissiolle.

2. ja 4. Levi Strauss Europen laitokset Puolassa ja Unkarissa eivät ole saaneet mitään tukea Keski- ja Itä-Euroopan maiden tukiohjelmista. Näistä ohjelmista ei koskaan anneta suoraa tukea yrityksille. Yhteisön tukea ei ole myöskään annettu Levi Strauss Europen laitokselle Turkissa.

3. komission mielestä on hyödyllistä muistuttaa tietyistä yhteisön säännöksistä, joissa säädetään työntekijöille tiedottamisesta ja heidän kuulemisestaan yritysten rakennemuutosten yhteydessä, erityisesti jos on kyse joukkoirtisanomisista (neuvoston direktiivi 75/129/ETY, annettu 17. helmikuuta 1975, työntekijöiden joukkovähentämistä koskevan jäsenvaltioiden lainsäädännön lähentämisestä(1) ja neuvoston direktiivi 94/45/EY, annettu 22. syyskuuta 1994, eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä(2)).

Näissä direktiiveissä ja niiden täytäntöönpanemiseksi annetuissa kansallisissa säädöksissä on mekanismeja, joilla voidaan varmistaa säädettyjen velvoitteiden noudattaminen. Komissiolla olevien tietojen mukaan Levi Strauss on käynyt neuvotteluja työntekijöiden edustajien kanssa sekä kansallisella että yhteisön tasolla löytääkseen vaihtoehtoisia ratkaisuja tehtaitten sulkemiselle tai ainakin lieventääkseen niiden sosiaalisia vaikutuksia.

Komissio on hiljattain käynnistänyt uuden aloitteen, jonka tarkoituksena on vahvistaa työntekijöille tiedottamiseen ja heidän kuulemiseensa liittyviä mekanismeja yhteisössä. Siinä on elementtejä, joiden tarkoituksena on varmistaa yhteisymmärrys prosessin alkuvaiheessa yrityksen sisällä ja suosia työvoimaa irtisanottaessa neuvoteltuja ratkaisuja (toiselle alalle siirtyminen, uudelleen sijoitus, koulutus).

Luxemburgissa kokoontuneen Eurooppa-neuvoston pyynnöstä perustettu asiantuntijaryhmä, jolle annettiin tehtäväksi laatia raportti teollisuuden rakennemuutosten taloudellisista ja sosiaalisista vaikutuksista, on esittänyt väliraportissaan, että julkista tukea ei pitäisi antaa niille yrityksille, jotka eivät huolehdi riittävällä tavalla työntekijöidensä koulutuksesta.

(1) EYVL L 48, 22.2.1975.

(2) EYVL L 254, 30.9.1994.